Predkladacia správa

	S cieľom zabezpečenia účinnejšej starostlivosti o územie Národného parku Slovenský raj bol v roku 1996 vypracovaný Program starostlivosti o Národný park Slovenský raj do roku 2006, ktorý bol schválený  uznesením vlády SR č. 711 zo dňa 22.10.1996. Program starostlivosti určuje strategické ciele starostlivosti o územie národného parku, vrátane jeho ochranného pásma diferencovane podľa jednotlivých zložiek životného prostredia. V nadväznosti na jednotlivé ekologicko-funkčné priestory obsahuje zásady a regulatívy využívania územia vo vzťahu k jednotlivým odvetviam ľudskej činnosti. 

	Tento dokument sa stal základným dokumentom ochrany prírody a krajiny, ktorým sa riadi Správa Národného parku Slovenský raj a od ktorého sa každoročne odvodzujú jej plány hlavných úloh.

	V kapitole E. Programu starostlivosti o Národný park Slovenský raj do roku 2006 je uvedená Kvantifikácia nákladov na jeho realizáciu v období rokov 1997-2006 a sú v nej  špecifikované jednotlivé predpokladané náklady na plnenie jednotlivých úloh, ktorých celková suma predstavuje 63 765 000.- Sk. 
	
	V kapitole F. Programu starostlivosti o Národný park Slovenský raj do roku 2006 bolo adresné a termínované určenie 55 úloh pre splnenie Opatrení na zabezpečenie programu. Tieto opatrenia sú rozdelené na:

I. Opatrenia na zabezpečenie územnej ochrany	23 úloh	
II. Opatrenia na zabezpečenie druhovej ochrany	17 úloh	
III. Dokumentácia ochrany prírody, prieskumy a výskumy	8 úloh	
IV. Environmentálna výchova, propagačná a edičná činnosť	5 úloh	
V. Opatrenia na zabezpečenie plnenia úloh Správy NP  
    Slovenský raj	2 úlohy	
Spolu	55 úloh	

	V uznesení vlády SR č. 711/1996 v bode B.1 je uložené ministrovi životného prostredia, ministrovi pôdohospodárstva, ministrovi hospodárstva, ministrovi vnútra, ministrovi dopravy, pôšt a telekomunikácii a ministrovi školstva „zabezpečiť realizáciu opatrení Programu starostlivosti o Národný park Slovenský raj do roku 2006 uvedených v časti F materiálu.“ 

	Z priloženého tabuľkového vyhodnotenia plnenia Programu starostlivosti o Národný park Slovenský raj za obdobie 1997 - 2000 vyplýva, že k 31.12.2000 bolo nasledovné plnenie úloh:
	Počet	Predpokladané náklady v tis. Sk	Skutočné náklady
v tis. Sk	
Úlohy splnené 	11	6 885	3 096	
Úlohy rozpracované	33	34 070	3 139	
Úlohy nesplnené, resp. doteraz nerealizované	10	22 610 	0	
Spolu	54	63 565	 6 235	
	Z plnenia Programu starostlivosti  o Národný park Slovenská raj do roku 2006 bola vypustená jedna úloha (I-16 -  doriešiť režim a spôsob parkovania v záchytných parkoviskách na území NP a v strediskách CR Hrabušická Píla –Sokol a Dedinky náklady 20 tis. Sk), za ktorú bolo zodpovedné MDPT SR.

Z celkového hodnotenie vyplýva, že z finančných  prostriedkov 63 565 tis. Sk bolo vynaložených na realizáciu úloh 6 235 tis. Sk , t.j. iba  9,8 %. Hlavným dôvodom nesplnenia úloh bol nedostatok finančných prostriedkov. Nakoľko realizácia nesplnených úloh je potrebná  a aktuálna, navrhujeme v tab. č. 3 nové termíny na ich plnenie.

V tabuľkách v stĺpci „číslo úlohy“ sú uvedené čísla jednotlivých úloh na základe číslovania  v časti F. Programu starostlivosti o Národný park Slovenský raj do roku 2006.

Rozpočty Správy NP Slovenský raj za posledných 5 rokov predstavovali nasledovné sumy:

Rok	Rozpočet celkom	
1997	3 634 tis. Sk	
1998	3 634 tis. Sk	
1999	3 437 tis. Sk	
2000	3 431 tis. Sk	
2001	3 481 tis. Sk	

	V týchto sumách sú zahrnuté náklady na prevádzku, odborné úlohy, mzdy a odvody.

	Správa Národného parku Slovenský raj je súčasťou Štátnej ochrany prírody Slovenskej republiky so sídlom v Banskej Bystrici, ktorá je odbornou organizáciou Ministerstva životného prostredia SR. V období 1996-2000 bola Správa Národného parku organizačne začlenená pod Správu Národných parkov Slovenskej republiky. Správa Národného parku Slovenský raj, so sídlom v Spišskej Novej Vsi, je rozpočtovou organizáciou  a vzhľadom na to, že nevykonáva žiadnu hospodársku činnosť, zabezpečovanie úloh je hradené v plnom rozsahu zo štátneho rozpočtu.
	
	Správa národného parku pri doterajšom personálnom vybavení a technickom zabezpečení nie je schopná plnohodnotne zabezpečovať úlohy vyplývajúce z Programu starostlivosti o Národný park Slovenský raj do roku 2006.

	Situáciu v Národnom parku Slovenský raj skomplikoval požiar na jeho území, ktorý bol 23.10.-3.11.2000 na lokalite Krompľa – Tri kopce a zasiahol približne 60 ha lesných porastov. Na lokalitu požiaru, ktorá je takmer celá v užívaní podniku Lesy SR š.p.,  Štátna  ochrana prírody SR v Banskej Bystrici vypracovala projekt na revitalizáciu zhoreniska.

	Vysoký medzinárodný význam Národného parku  Slovenský raj a jeho unikátne hodnoty uznala aj Medzinárodná organizácia PAN Parky (Protect Area Network), ktorá  nominovala Slovenský raj za kandidáta PAN Parkov. Jednou z podmienok kandidatúry Správy Národného parku Slovenský raj do paneurópskej siete chránených území je  vyhlásenie zóny A,  čo je v úzkej súčinnosti s úlohami Programu starostlivosti o Národný park Slovenský raj do roku 2006.